Dié organisasies wil ook wysigings van Vuurwapenwet teenstaanArgieffoto (Foto: MikeGunner/Pixabay) Action Society en Dear South Africa (DearSA) het weereens ’n vennootskap gesluit om die publiek se insae rondom die wysigingswetsontwerp oor Vuurwapenbeheer te versamel en aan die staat voor te lê. Die vennootskap volg na die minister van polisie, Bheki Cele, se aankondiging die afgelope naweek dat die wysigingswetsontwerp impliseer dat Suid-Afrikaners voorts nie vuurwapens vir selfverdediging mag besit nie. “Om die deelnameproses te vergemaklik het ons besluit om soos in die verlede ons kragte saam te span,” sê dr. Rineé Pretorius, woordvoerder van Action Society. “Hierdie is ’n belangrike geleentheid vir jou as individu om te help verseker dat alle Suid-Afrikaners die reg tot selfverdediging behou. Ons wil daarom die publiek aanmoedig om aan die eenvoudige proses deel te neem.” Suid-Afrikaners het tot 4 Julie tyd om hul insae ten opsigte van die wysigingswetsontwerp oor Vuurwapenbeheer te lewer. “Ons rig ’n dringende versoek aan alle Suid-Afrikaners om hul insae te lewer voordat hierdie verregaande wetgewing, wat ons van die reg sal ontneem om onsself te beskerm, aanvaar word,” sê Rob Hutchinson, besturende direkteur van DearSA. “Die publiek kan hulle misnoeë gaan aanteken by www.dearsouthafrica.co.za/firearm-control-2021/.” Action Society is veral bekommerd oor die impak wat dié wysiging op die voortgesette geweld teen magtelose vrouens en kinders in Suid-Afrikaanse gemeenskappe gaan hê. “Action Society sal aanhou om vir die beskerming van basiese regte, soos vervat in die Suid-Afrikaanse Grondwet, te veg. Dit sluit die reg in tot die beskerming van jou eie lewe – met ŉ vuurwapen vir selfverdediging. Indien ons oor die volgende twee weke ons stem laat hoor, kan ons alle Suid Afrikaners se reg tot selfverdediging, die beskerming van ons geliefdes en ons reg tot lewe te verseker,” sluit Pretorius af.